b'\n_START_ARTICLE_\nHeikki Rinne\n_START_PARAGRAPH_\nHeikki Untamo Rinne (s. 24. lokakuuta 1941 Nousiainen) on suomalainen poliitikko (SDP), koulutukseltaan hallintotieteiden maisteri. H\xc3\xa4n oli 1980-luvulla laatimassa Rinteen mallin mukaista, SMP-l\xc3\xa4isen ty\xc3\xb6ministerin Urpo Lepp\xc3\xa4sen esittelem\xc3\xa4\xc3\xa4 ty\xc3\xb6voimalakia (Lex Lepp\xc3\xa4nen), joka velvoitti kunnat tarjoamaan kaikille m\xc3\xa4\xc3\xa4r\xc3\xa4ajan ty\xc3\xb6tt\xc3\xb6m\xc3\xa4n\xc3\xa4 olleille ty\xc3\xb6t\xc3\xa4._NEWLINE_Rinne toimi Porin kaupungin sosiaalisihteerin\xc3\xa4 1971\xe2\x80\x931973, Loimaan kaupungin sosiaalijohtajana 1973, Rauman ty\xc3\xb6voimatoimiston johtajana 1975, projektip\xc3\xa4\xc3\xa4llikk\xc3\xb6n\xc3\xa4 ty\xc3\xb6ministeri\xc3\xb6ss\xc3\xa4 1983\xe2\x80\x931986 ja on Varsinais-Suomen TE-keskuksen suunnittelija._NEWLINE_Rinteen malli syntyi Heikki Rinteen ollessa 1970-luvulla Porin sosiaalisihteerin\xc3\xa4 ja Rauman ty\xc3\xb6voimatoimiston johtajana. J\xc3\xa4rjestelm\xc3\xa4n avulla pitk\xc3\xa4aikaisty\xc3\xb6tt\xc3\xb6mi\xc3\xa4 ty\xc3\xb6llistettiin yksityisiin yrityksiin yhteiskunnan tuella aktiivisin ty\xc3\xb6llist\xc3\xa4mistoimin. Malli on edelleen k\xc3\xa4yt\xc3\xb6ss\xc3\xa4. Tutkimusten mukaan yhden yli 500 p\xc3\xa4iv\xc3\xa4\xc3\xa4 kest\xc3\xa4v\xc3\xa4n ty\xc3\xb6llist\xc3\xa4misen kokonaishy\xc3\xb6ty kunnalle on 1\xc2\xa0400-2\xc2\xa0500 euroa vuodessa. Malli tuli lakis\xc3\xa4\xc3\xa4teiseksi, kun se sis\xc3\xa4ltyi vuonna 1987 s\xc3\xa4\xc3\xa4dettyyn ty\xc3\xb6llisyyslakiin. Samanaikaisesti (1981) varattiin 13 miljoonaa markkaa nuorten yhteiskuntatakuun (nuorisotakuun) kokeiluun. M\xc3\xa4\xc3\xa4riteltiin, ett\xc3\xa4 kunnan on tarjottava ty\xc3\xb6- tai harjoittelupaikka yli 3 kuukautta ty\xc3\xb6tt\xc3\xb6m\xc3\xa4n\xc3\xa4 olleelle nuorelle. T\xc3\xa4ll\xc3\xa4 on ollut suurempi ty\xc3\xb6llist\xc3\xa4v\xc3\xa4 vaikutus kuin pitk\xc3\xa4aikaisty\xc3\xb6tt\xc3\xb6mien ty\xc3\xb6llist\xc3\xa4misell\xc3\xa4._NEWLINE_Syyskuussa 1989 Rinne j\xc3\xa4tti Kimmo Sasin ja Urpo Lepp\xc3\xa4sen sek\xc3\xa4 kahden muun kansanedustajan kanssa eduskunnan perustuslakivaliokunnalle selvityspyynn\xc3\xb6n Paavo V\xc3\xa4yrysen toiminnan lainmukaisuudesta t\xc3\xa4m\xc3\xa4n ollessa ulkoministerin\xc3\xa4 syksyll\xc3\xa4 1981. V\xc3\xa4yrynen oli tuolloin neuvotellut ministerineuvos Viktor Vladimirovin kanssa Neuvostoliiton tuesta pankinjohtaja Ahti Karjalaisen p\xc3\xa4\xc3\xa4sylle Keskustapuolueen presidenttiehdokkaaksi vuoden 1982 presidentinvaaleihin. Rinne, Sasi ja Lepp\xc3\xa4nen katsoivat V\xc3\xa4yrysen menetelleen t\xc3\xa4ss\xc3\xa4 suhteessa miltei maanpetoksellisesti. Perustuslakivaliokunta totesi kuitenkin, ettei V\xc3\xa4yrynen ollut syyllistynyt ministerivastuulaissa mainittuihin tekoihin._NEWLINE_Kansanedustajana h\xc3\xa4n oli Turun pohjoisesta vaalipiirist\xc3\xa4 1987\xe2\x80\x931999. Vuoden 1999 vaaleissa h\xc3\xa4n putosi eduskunnasta. H\xc3\xa4n oli my\xc3\xb6s Porin kaupunginvaltuutettu.'